Buitensporige pryse beloop 'al 10% van BBP' | Netwerk24
Buitensporige pryse beloop 'al 10% van BBP'
Deur Francois Williams 11 September 2018 12:51
Die omvang van "buitensporige pryse" in die ekonomie bedra luidens 'n studie van die Wêreldbank soveel as 10% van Suid-Afrika se huidige bruto binnelandse produk (BBP), het Ebrahim Patel, minister van ekonomiese ontwikkeling, Dinsdag gesê.
Hy het voor die parlement se portefeuljekomitee oor ekonomiese ontwikkeling gereageer op kritiek en kommentaar op die Wysigingswetsontwerp op Mededinging.
Die definisie van buitensporige pryse in die bestaande mededingingswet het volgens Patel nie gehelp om suksesvolle vervolgings te behaal nie. Dis nié omdat daar geen buitensporige pryse in die ekonomie is nie.
Die Regsvereniging van Suid-Afrika het gevra die toets vir buitensporige pryse moet verander word.
Patel sê hy wil nie die definisie só verander dat dit nog moeiliker word om buitensporige pryse te bewys nie.
Die misbruik van koopkrag
Van die kritiek op die wetgewing was dat die definisie van 'n "oorheersende maatskappy" 'n te hoë hekkie is om oor te kom om klein en opkomende ondernemings se steun.
Weens vrese dat klein en swart ondernemings uitgesluit word van beskerming, het Patel voorgestel die komitee sluit 'n voorwaarde in die wetgewing in dat groot maatskappye nie klein en swart ondernemings uit hul voorsieningsketting mag uitsluit nie.
Die toets vir prysdiskriminasie in die huidige wet is deur die howe geïnterpreteer op 'n manier dat klein ondernemings nie 'n suksesvolle saak van prysdiskriminasie teen oorheersende maatskappye kan maak nie, sê Patel.
Die toets word in die nuwe wetgewing dus aangepas om die howe meer buigsaamheid te gee om te keer dat daar teen klein ondernemings gediskrimineer word.
Prysdiskriminasie moenie kleinsake verhoed om aan die ekonomie te kan deelneem nie.
Die huidige wet het volgens Patel 'n baie buitengewone voorsiening. Boetes word net gehef vir sekere verbode praktyke. In ander gevalle kan die howe besluit hoe groot die boete moet wees.
'n Boete van soveel as 25% van 'n maatskappy se omset word voorgestel in die wetgewing vir herhaalde oortredings. Patel het dié stywe boete verdedig en gesê die feit dat oortredings herhaal word, beteken die aanvanklike straf was nie voldoende nie.
In die Europese Unie is daar boetes van tot 30% van 'n maatskappy se omset, sê hy.
Patel het aangehaal uit 'n Wêreldbank-verslag wat wys tot 200 000 Suid-Afrikaners kan uit armoede gelig word as kartelle in sekere bedrywe soos die hoendervleis-, koring-, mielie- en broodbedryf opgebreek kan word.